**Likumprojekta “Grozījumi likumā “Par valsts kompensāciju cietušajiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai veicinātu valsts kompensācijas cietušajiem institūta sekmīgu darbību un uzlabotu tā efektivitāti, Tieslietu ministrija sadarbībā ar Juridiskās palīdzības administrāciju, kas ir valsts kompensācijas cietušajiem līdzekļu apsaimniekotāja un valsts kompensāciju izmaksātāja, ir apkopojušas praksē konstatētās problēmas valsts kompensāciju izmaksas un izmaksātās valsts kompensācijas piedziņas procesos. Rezultātā ir izvērtēti nepieciešamie grozījumi likumā „Par valsts kompensāciju cietušajiem”, kas attiecas uz tiesībām saņemt valsts kompensāciju un izmaksātās valsts kompensācijas piedziņas uzlabošanu, kā arī vienlaicīgi izvērtēta citu grozījumu nepieciešamība ar mērķi uzlabot valsts kompensācijas cietušajiem institūtu, ņemot vērā, ka likumā „Par valsts kompensāciju cietušajiem” konceptuāli grozījumi ar mērķi uzlabot sistēmas efektivitāti un stiprināt cietušo tiesības saņemt adekvātu valsts kompensāciju ilgstoši nav veikti. Turklāt norādāms, ka valsts ekonomiskās lejupslīdes laikā arī šajā likumā tika iestrādāti risinājumi nolūkā ietaupīt valsts budžeta līdzekļus, kā rezultātā izmaksājamās valsts kompensācijas apmērs tika ievērojami samazināts.Ņemot vērā minēto, ar likumprojektu “Grozījumi likumā “Par valsts kompensāciju cietušajiem”” (turpmāk – likumprojekts) paredzēts veikt šādas izmaiņas:**1. Personu, kam ir tiesības uz valsts kompensāciju, loka paplašināšana.**Esošais tiesiskais regulējums neparedz izmaksāt valsts kompensāciju cietušajiem par noziedzīgajiem nodarījumiem, kas izdarīti aiz neuzmanības, lai arī cietušajam sekas situācijā, kad noziegums izdarīts tīši vai aiz neuzmanības, nemainās.Saskaņā ar likuma „Par valsts kompensāciju cietušajiem” 4.pantu tiesības uz valsts kompensāciju ir, ja tīša noziedzīga nodarījuma rezultātā iestājusies personas nāve, cietušajam nodarīti smagi vai vidēji smagi miesas bojājumi, aizskarta cietušā tikumība vai dzimumneaizskaramība, cietušais ir cilvēktirdzniecības upuris vai cietušais ir inficēts ar imūndeficīta vīrusu, B vai C hepatītu.Minētās sekas var iestāties arī noziedzīgu nodarījumu aiz neuzmanības rezultātā. Tie ir noziedzīgi nodarījumi, kas minēti Krimināllikuma 123. (*nonāvēšana aiz neuzmanības*), 131. (*miesas bojājums aiz neuzmanības*), 186. (*mantas iznīcināšana vai bojāšana aiz neuzmanības*), 137. (*neatļauta ārstniecība*), 138. (*ārstniecības personas profesionālo pienākumu nepienācīga pildīšana*), 146. (*darba aizsardzības noteikumu pārkāpšana*), 230.1 (*dzīvnieku turēšanas noteikumu pārkāpšana*) pantos. Vidēji pēdējos trijos gados ir bijušas kopā ap simts lietas gadā par visiem minētajiem Krimināllikuma pantiem kopā, kad cietušajiem ir iestājušās sekas, par kurām tiek paredzēts izmaksāt valsts kompensāciju, bet tā nav tikusi izmaksāta, jo likums “Par valsts kompensāciju cietušajiem” paredz valsts kompensāciju izmaksāt tikai tīšu noziedzīgu nodarījumu rezultātā.Arī biedrības „Sabiedriskās politikas centrs „RROVIDUS”” veiktajā pētījumā „Noziedzīgos nodarījumos cietušo vajadzību nodrošinājums: atbalsts viktimizācijas prevencijai Latvijā”[[1]](#footnote-1) norādīts, ka valsts kompensācija vardarbīgos noziegumos cietušajiem šobrīd pieejama tikai tīšu noziedzīgu nodarījumu gadījumā, lai arī cietušajam sekas situācijā, kad noziegums izdarīts tīši vai aiz neuzmanības, nemainās. Situācijā, kad cietušajam ir minimāla iespēja saņemt kompensācijas no vainīgā, vismaz pārskatāmā nākotnē būtu jāizvērtē simboliska valsts kompensācija. Izvērtēt iespēju paplašināt personu loku, kam ir tiesības saņemt valsts kompensāciju - izmaksāt valsts kompensāciju, ņemot vērā nodarīto kaitējumu, neatkarīgi no noziedzīgā nodarījuma izdarītāja vainas formas. Izpētot ārvalstu pieredzi, secināms, ka valsts kompensācijas par noziedzīgiem nodarījumiem, kas izdarīti aiz neuzmanības, izmaksā Dānijā un Somijā.Krimināllikuma Sevišķajā daļā ir trīs universāla rakstura normas, kurās formulēti noziedzīgi nodarījumi, kas uzskatāmi par izdarītiem tikai aiz neuzmanības: Krimināllikuma 123.pants - nonāvēšana aiz neuzmanības, Krimināllikuma 131.pants - miesas bojājums (vidēja smaguma vai smags) aiz neuzmanības un Krimināllikuma 186.pants - mantas iznīcināšana un bojāšana aiz neuzmanības. Šīs trīs normas piemērojamas, ja kādas darbības vai bezdarbības rezultātā iestājušās šajās normās paredzētās kaitīgās sekas vainīgā neuzmanības dēļ:1) gan tad, kad darbība ir saistīta ar kādu normatīvos aktos fiksētu noteikumu pārkāpšanu, bet Krimināllikuma Sevišķās daļas attiecīgajā normā kaitīgās sekas nav norādītas (Krimināllikuma 112. pants), piemēram, nelikumīgās medībās aiz neuzmanības tiek nogalināts cilvēks, 2) gan tad, kad cilvēka nonāvēšana aiz neuzmanības notikusi, piemēram, sadzīviskās situācijās, kad darbība vai bezdarbība gan nav normatīvi reglamentēta, bet, to veicot, tomēr vajadzēja ievērot vispārzināmu piesardzību, piemēram, izklaidējoties uz ūdeņiem, ar uguni u. tml. Tad jāievēro vispārpieņemti piesardzības noteikumi, lai neapdraudētu citu cilvēku veselību, dzīvību, mantiskās un citas tiesiski aizsargātas intereses. Veidojot noziedzīgo nodarījumu pazīmes Krimināllikuma 123., 131. un 186.pantā, galvenais uzsvars tiek likts uz kaitīgajām sekām un tiek noteikts, ka personas vaina pret tām izpaužas tikai neuzmanības formā un līdz ar to nodarījums kopumā vērtējams kā izdarīts aiz neuzmanības.Iepriekš minētais rada nepieciešamību pēc normatīva risinājuma galīgās vainas formas noteikšanai noziedzīgos nodarījumos ar saliktu sastāvu. Tie ir gadījumi, kad Krimināllikuma Sevišķās daļas normā viena noziedzīga nodarījuma sastāvā apvienoti divi noziedzīgi nodarījumi un pret katru no tiem vainīgās personas vaina izpaužas atšķirīgi.Ņemot vērā to, ka Krimināllikumā noziedzīgi nodarījumi, kas kvalificējami pēc Krimināllikuma 123.panta, 131.panta un 186.panta tiek uzskatīti par izdarītiem tikai aiz neuzmanības, ierosinām ar 2017.gadu paplašināt valsts kompensāciju saņēmēju loku, izmaksājot valsts kompensācijas par šiem noziedzīgajiem nodarījumiem.Izvērtējot statistikas datus, secināms, ka 2012.gadā pēc Krimināllikuma 123., 131. un 186.panta otrās un trešās daļas tika kvalificēti kopā 64 noziedzīgie nodarījumi, 2013.gadā – 66, 2014.gadā – 57 noziedzīgie nodarījumi. Ņemot vērā, ka Krimināllikuma 186.pantā paredzēta atbildība par svešas mantas iznīcināšanu vai bojāšanu aiz neuzmanības, kā rezultātā iestājusies cilvēka nāve vai izraisītas citas smagas sekas, tiek pieņemts, ka 20 procentu gadījumos iestāsies likuma 3.panta ceturtajā daļā paredzētās sekas. Lai nodrošinātu valsts kompensāciju izmaksu cietušajiem vērtējot noziedzīga nodarījuma rezultātā radušās sekas, nevis noziedzīga nodarījuma izdarīšanas veidu, ir nepieciešams paredzēt, ka tiesības uz valsts kompensāciju cietušajam ir neatkarīgi no tā, vai noziegums ir veikts ar nodomu (tīši) vai aiz neuzmanības. Ņemot vērā minēto likumā “Par valsts kompensāciju cietušajiem” būtu svītrojama norāde, ka valsts kompensācija tiek izmaksāta tikai par tīšiem noziedzīgiem nodarījumiem.**2. Valsts kompensācijas izmaksas nepieļaujamība izlīguma noslēgšanas gadījumā**Saskaņā ar Kriminālprocesa likuma 97.panta astoto daļu, cietušais visās procesa stadijās un visos tā veidos var izlīgt ar personu, kura radījusi viņam kaitējumu. Kriminālprocesa likumā paredzētajos gadījumos izlīgums ir pamats kriminālprocesa izbeigšanai.Cietušajam ir tiesības saņemt valsts kompensāciju arī gadījumos, kad kriminālprocess tiek izbeigts, pamatojoties uz pušu noslēgto izlīgumu. Ņemot vērā, ka cietušais izlīgumā apliecina, ka viņam nav nekāda veida pretenziju pret noziedzīga nodarījuma izdarītāju, pārskatāmas cietušā tiesības vērsties Juridiskās palīdzības administrācijā, lai saņemtu valsts kompensāciju. Likuma “Par valsts kompensāciju cietušajiem” 21.panta piektā daļa noteic, ja kriminālprocess ir izbeigts personu nereabilitējošu apstākļu dēļ, tai skaitā, ja starp pusēm noslēgts izlīgums, un cietušais saņēmis valsts kompensāciju, izmaksātās valsts kompensācijas piedziņu no noziedzīga nodarījuma izdarītāja nodrošina likuma 20.pantā noteiktajā kārtībā, t.i., pieņemot lēmumu par izmaksātās valsts kompensācijas piedziņu. Līdz ar to, lai gan starp pusēm ir noslēgts izlīgums un cietušajam nav pretenziju pret noziedzīgā nodarījuma izdarītāju, tai skaitā, par kaitējuma kompensācijas atlīdzinājumu, noziedzīgā nodarījuma izdarītājam rodas papildu saistības pret valsti – pienākums atmaksāt cietušajam izmaksāto valsts kompensācijas summu. Tāpat jāņem vērā likuma “Par valsts kompensāciju cietušajiem” mērķis – cietušā tiesības saņemt valsts kompensāciju par noziedzīga nodarījuma rezultātā radīto morālo aizskārumu, fiziskajām ciešanām vai mantisko zaudējumu – kaitējumu. Izlīguma noslēgšanas gadījumā noziedzīga nodarījuma izdarītājs cietušajam radīto kaitējumu ir atlīdzinājis, kas nozīmē, ka cietušā persona ir saņēmusi noziedzīga nodarījuma rezultātā radīto seku atlīdzinājumu no noziedzīga nodarījuma izdarītāja.Ņemot vērā minēto, nepieciešams izvērtēt valsts kompensācijas izmaksas un piedziņas pamatotību gadījumos, kad kriminālprocesa ietvaros noslēgts, vai var tikt noslēgts izlīgums. **3. Valsts kompensācijas apmēra paaugstināšana**Latvijā valsts kompensācijas apmērs ir noteikts likumā un tas ir saistīts ar valsts budžeta iespējām.Vēršam uzmanību, ka 2006.gada 18.maijā, kad tika pieņemts likums „Par valsts kompensāciju cietušajiem”, tā 7.panta pirmajā daļā tika noteikts, ka vienam vardarbīgā noziedzīgā nodarījumā cietušajam izmaksājamās valsts kompensācijas maksimālais apmērs ir Latvijas Republikā noteiktās desmit minimālās mēneša darba algas. Savukārt saskaņā ar minētā likuma pārejas noteikumu 3.punktu (kurš vairākkārtīgi 2007., 2008., 2009. un 2010.gadā ir ticis grozīts, pagarinot minētā pārejas punkta darbību) līdz 2014.gada 1.janvārim vienam vardarbīgā noziedzīgā nodarījumā cietušajam izmaksājamās valsts kompensācijas maksimālais apmērs tika noteikts piecu, četru un pat trīs minimālo mēneša darba algu apmērā un attiecīgi likuma 7.panta otrajā daļā noteiktās izmaksājamās valsts kompensācijas apmērs tika aprēķināts, par pamatu ņemot noteiktās minimālās mēneša darba algas. 2013.gada 1.janvārī stājās spēkā likums „Grozījumi likumā „Par valsts kompensāciju cietušajiem””, ar kuru, ņemot vērā valsts kopējo fiskālo politiku un prognozes, tika grozīta likuma „Par valsts kompensāciju cietušajiem” 7.panta pirmā daļa, nosakot, ka maksimālais izmaksājamās valsts kompensācijas apmērs ir Latvijas Republikā noteiktās piecas, nevis desmit minimālās mēneša darba algas. Minētā norma ir spēkā no 2014.gada 1.janvāra.Likuma 7.panta otrā daļa noteic, ka kompensācija tiek izmaksāta:1) 100 procentu apmērā, ja iestājusies personas nāve;2) 70 procentu apmērā, ja cietušajam nodarīti smagi miesas bojājumi vai noziedzīgs nodarījums kvalificēts kā izvarošana vai seksuāla vardarbība, vai aizskarta nepilngadīgā cietušā tikumība vai dzimumneaizskaramība, vai cietušais ir cilvēku tirdzniecības upuris;3) 50 procentu apmērā, ja cietušajam nodarīti vidēja smaguma miesas bojājumi vai aizskarta cietušā tikumība vai dzimumneaizskaramība, izņemot šīs daļas 2.punktā minētos gadījumus, vai cietušais inficēts ar cilvēka imūndeficīta vīrusu, B vai C hepatītu.Savukārt minētā panta trešā daļa noteica, ka personai, kura atzīta par cietušo noziedzīgā nodarījumā, kas kvalificēts pēc Krimināllikuma 120., 121., 122., 127., 128. vai 129.panta, valsts kompensācija tiek izmaksāta 50 procentu apmērā no šā panta otrajā daļā noteiktā valsts kompensācijas apmēra.Tādējādi kopš likuma „Par valsts kompensāciju cietušajiem” stāšanās spēkā 2006.gadā maksimālais valsts kompensācijas apmērs, kas bija noteikts desmit minimālās mēneša darba algas, nekad nav bijis spēkā. Jāsecina, ka salīdzinot, piemēram, kaimiņvalstīs noteiktos valsts kompensāciju cietušajiem maksimālos apmērus - Latvijā ir viszemākais maksimālās valsts kompensācijas apmērs, proti, nāves gadījumā, cietušajam izmaksājama valsts kompensācija 1800 *euro.* Savukārt attiecīgi Igaunijā maksimālais valsts kompensācijas apmērs ir 9590 *euro* un Lietuvā - 8211,85 *euro.* Ņemot vērā minēto un lai nodrošinātu atbilstoša izmaksājamās valsts kompensācijas apmēra sistēmu Latvijā, tiek piedāvāts izveidot jaunu valsts kompensācijas apmēra aprēķināšanas kārtību, nosakot, ka valsts kompensācija tiek izmaksāta:1. desmit minimālo mēneša darba algu apmērā, ja iestājusies personas nāve;
2. septiņu minimālo mēneša darba algu apmērā, ja cietušajam nodarīti smagi miesas bojājumi vai noziedzīgs nodarījums kvalificēts kā izvarošana vai seksuāla vardarbība, vai aizskarta nepilngadīgā cietušā tikumība vai dzimumneaizskaramība, vai cietušais ir cilvēku tirdzniecības upuris;
3. trīs minimālo mēneša darba algu apmērā, ja cietušajam nodarīti vidēja smaguma miesas bojājumi vai aizskarta cietušā tikumība vai dzimumneaizskaramība, izņemot šīs daļas [2.punktā](http://likumi.lv/doc.php?id=136683#p2) minētos gadījumus, vai cietušais inficēts ar cilvēka imūndeficīta vīrusu, B vai C hepatītu.

Minētā grozījuma mērķis ir paaugstināt šobrīd esošo nesamērīgi zemo valsts kompensācijas apmēru kaut nedaudz to pietuvinot Eiropas Savienības dalībvalstīs izmaksājamās valsts kompensācijas apmēram, kā arī atteikties no procentuālā iedalījuma valsts kompensācijas aprēķināšanas kārtībā, tādejādi efektivizējot un padarot valsts kompensācijas izmaksu pārredzamāku un saprotamāku.**4. Izmaksātās valsts kompensācijas piedziņas mehānisma uzlabošana.**Saskaņā ar likuma “Par valsts kompensāciju cietušajiem” 4.panta 3. un 4.punktu viens no Juridiskās palīdzības administrācijas uzdevumiem ir piedzīt izmaksātās valsts kompensācijas summu no cietušā, kurš apzināti sniedzis nepatiesas ziņas, lai saņemtu valsts kompensāciju, vai noziedzīga nodarījuma izdarītāja.Likums noteic cietušajiem izmaksātās valsts kompensācijas piedziņas kārtību atkarībā no kriminālprocesa stadijas, kurā izmaksāta valsts kompensācija. Atbilstoši likuma “Par valsts kompensāciju cietušajiem” 9.pantam valsts kompensācijas pieprasījumu Juridiskās palīdzības administrācijai iesniedz gada laikā pēc dienas, kad persona atzīta par cietušo vai ir uzzinājusi par faktiem, kas šai personai dod tiesības to darīt.Ja valsts kompensācija izmaksāta nepabeigtā kriminālprocesā, Juridiskās palīdzības administrācija atbilstoši minētā likuma 21.panta pirmajai daļai, pieteikuma par izmaksātās valsts kompensācijas piedziņu valsts interesēs uzturēšanu un izlemšanu nodrošina Kriminālprocesa likumā noteiktajā kārtībā. Savukārt, ja kriminālprocess ir pabeigts, Juridiskās palīdzības administrācija atbilstoši likuma “Par valsts kompensāciju cietušajiem” 21.panta otrajai daļai ar lēmumu par valsts kompensāciju stājas cietušā (piedzinēja) vietā izmaksātās valsts kompensācijas summas apmērā, ja tiesa apmierinājusi cietušā kompensācijas pieteikumu, vai atbilstoši 21.panta ceturtajai un piektajai daļai lemj par cietušajam izmaksātās valsts kompensācijas piedziņu, izdodot lēmumu (administratīvo aktu).Praksē ir konstatēti gadījumi, kad valsts kompensācijas pieprasījums ir iesniegts nepabeigtā kriminālprocesā, bet uz valsts kompensācijas izmaksas vai valsts kompensācijas piedziņas brīdi tas jau ir pabeigts u.tml. Šā brīža tiesiskais regulējums neaptver visus iespējamos gadījumus izmaksātās valsts kompensācijas piedziņas veikšanai, līdz ar to nepieciešams precizēt likuma “Par valsts kompensāciju cietušajiem” 21.pantu, atsaistot piedziņas veidus no stadijas, kad cietušais saņēmis vai pieprasījis valsts kompensāciju.Likuma “Par valsts kompensāciju cietušajiem” 21.panta otrā daļa noteic, ja cietušais valsts kompensāciju pieprasījis pabeigtā kriminālprocesā un tiesa apmierinājusi cietušā kompensācijas pieteikumu, Juridiskās palīdzības administrācija ar lēmumu par valsts kompensāciju stājas cietušā (piedzinēja) vietā izmaksātās valsts kompensācijas summas apmērā. Tādejādi lietās, kurās izmaksāta (vai izmaksājama) valsts kompensācija un kurās ar tiesas nolēmumu piedzīta kaitējuma kompensācija no noziedzīga nodarījuma izdarītāja par labu cietušajam, bet tiesas izdotais izpildu raksts nav iesniegts izpildei zvērinātam tiesu izpildītājam, vai arī ir iesniegts, bet nav izpildīts pilnā apmērā, administrācija pārņem cietušā tiesības piedzīt no noziedzīga nodarījuma izdarītāja izmaksāto valsts kompensācijas summu (vai tās daļu) valsts labā. Ņemot vērā praksē konstatētās problēmas (cietušais nesniedz informāciju par tiesas izdotā izpildu raksta atrašanās vietu), nodrošinot cietušajiem izmaksātās valsts kompensācijas piedziņu, stājoties cietušā (piedzinēja) vietā, nepieciešams uzlikt cietušajam par pienākumu informēt par zvērinātu tiesu izpildītāju, kuram izpildu raksts iesniegts piespiedu izpildei vai pieprasījumam pievienot izpildu dokumentu.Saņemot informāciju par izpildu dokumenta atrašanās vietu vai pašu izpildu dokumentu, Juridiskās palīdzības administrācija varēs efektīvāk īstenot tai uzliktos pienākumus, nodrošinot izmaksātās valsts kompensācijas piedziņu, mazināsies iespēja, ka cietušais atlīdzinājumu saņems divreiz (no valsts un no noziedzīgā nodarījuma izdarītāja), bet piedziņa valsts budžetā nebūs iespējama.**5. Valsts kompensācijas pieprasījuma iesniegšanas termiņa pagarināšana.**Juridiskās palīdzības administrācija, izvērtējot saņemtos valsts kompensācijas pieprasījumus, konstatē gadījumus, kad ir nokavēts valsts kompensācijas pieprasījuma iesniegšanas termiņš un nevar objektīvi konstatēt, vai valsts kompensācijas pieprasījuma iesniegšanas termiņš ir nokavēts attaisnojošu iemeslu dēļ. Salīdzinājumā ar citām Eiropas Savienības dalībvalstīm pārsvarā gadījumos valsts kompensācijas pieprasījuma iesniegšanas termiņš ir garāks, proti: Zviedrijas Karalistē: ne vēlāk kā divu gadu laikā no noziedzīgā nodarījuma izdarīšanas vai kriminālprocesa pabeigšanas, Beļģijas Karalistē - trīs gadu laikā pēc kriminālprocesa pabeigšanas, Apvienotajā Karalistē - ne vēlāk kā divu gadu laikā pēc noziedzīgā nodarījuma izdarīšanas, Polijas Republikā, Maltas Republikā, Kipras Republikā - divu gadu laikā no dienas, kad izdarīts noziedzīgs nodarījums, Lietuvas Republikā - desmit gadu laikā no notiesāšanas brīža (iepriekšējais regulējums noteica 3 gadus kopš nozieguma izdarīšanas brīža), izņemot gadījumus, kad termiņš ir ticis pagarināts īpašu apstākļu dēļ.Arī biedrības „Sabiedriskās politikas centrs „RROVIDUS”” veiktajā pētījumā „Noziedzīgos nodarījumos cietušo vajadzību nodrošinājums: atbalsts viktimizācijas prevencijai Latvijā”[[2]](#footnote-2) izteikta rekomendācija, ka jāpagarina termiņš, kādā tīšos noziedzīgos nodarījumos cietušās personas var pieteikties valsts kompensācijai, pašreizējā viena gada vietā nosakot termiņu līdz trīs gadiem. Ņemot vērā minēto, likumprojekts piedāvā valsts kompensācijas pieprasījuma iesniegšanas termiņu noteikt trīs gadu laikā pēc dienas, kad persona atzīta par cietušo vai ir uzzinājusi par faktiem, kas šai personai dod tiesības to darīt.**6. Cietušās personas pienākumu stiprināšana**.Atbilstoši likuma “Par valsts kompensāciju cietušajiem” 11.panta otrajai daļai valsts kompensāciju izmaksā mēneša laikā pēc dienas, kad pieņemts lēmums par valsts kompensācijas izmaksāšanu. Likuma “Par valsts kompensāciju cietušajiem” 71.panta pirmajā daļā noteikts, ja cietušais ir saņēmis kompensāciju par nodarīto kaitējumu no noziedzīga nodarījuma izdarītāja vai viņa vietā no citas personas, valsts kompensācijas apmēru samazina atbilstoši jau saņemtajai kompensācijai. Pamatojoties uz likuma “Par valsts kompensāciju cietušajiem” 12.panta 4.punktu, valsts kompensācija netiek izmaksāta, ja cietušais ir saņēmis no noziedzīga nodarījuma izdarītāja atlīdzību, kuras apmērs pārsniedz šajā likumā paredzēto valsts kompensācijas apmēru vai ir vienāds ar to. Likuma “Par valsts kompensāciju cietušajiem” 13.pantā nav noteikts termiņš, līdz kuram cietušajam ir pienākums informēt Juridiskās palīdzības administrāciju par notikušajām izmaiņām valsts kompensācijas pieprasījumā minētajās ziņās, tai skaitā par saņemto kompensāciju no noziedzīgā nodarījuma izdarītāja vai viņa vietā no citas personas, bet tomēr no likumā noteiktā tiesiskā regulējuma izriet, ka informēšanas termiņš nevar būt garāks par lēmuma par valsts kompensācijas izmaksu izpildes termiņu.Ņemot vērā minēto, tiek noteikts laika periods, līdz kuram cietušajam ir pienākums informēt Juridiskās palīdzības administrāciju par izmaiņām valsts kompensācijas pieprasījumā minētajās ziņās, kā arī saīsināt likuma 13.pantā noteikto termiņu šīs informācijas sniegšanai, jo esošajā tiesiskajā regulējumā noteiktais termiņš - septiņas dienas ir pārāk ilgs, jo uz lēmuma par valsts kompensācijas izmaksāšanu pieņemšanas vai tā izpildes brīdi Juridiskās palīdzības administrācijas rīcībā var nebūt aktuālākā informācija, tai skaitā par saņemto kompensāciju no noziedzīgā nodarījuma izdarītāja, lai samazinātu izmaksājamās valsts kompensācijas apmēru. Minētais padarīs skaidrākas esošās tiesību normas un mazinās risku izmaksātās valsts kompensācijas piedziņai no cietušā.**Citi grozījumi:**1. *Precizēts valsts kompensāciju reģistrā iekļaujamo ziņu apjoms* - saskaņā ar likuma “Par valsts kompensāciju cietušajiem” 6.panta otro daļu valsts kompensācijas reģistrā iekļauj ziņas par valsts kompensācijas izmaksāšanu cietušajiem, par atteikumiem to izmaksāt, kā arī ziņas par regresa prasībām. Ņemot vērā 2009.gada 11.jūnija grozījumus likumā, kas noteic piedziņas mehānismu cietušajam izmaksātās valsts kompensācijas summas atgūšanai valsts budžetā, nepieciešams redakcionāli precizēt valsts kompensācijas reģistrā iekļaujamās informācijas apjomu, nosakot, ka valsts kompensācijas reģistrā iekļauj ziņas par valsts kompensācijas izmaksāšanu cietušajiem, par atteikumiem to izmaksāt, kā arī ziņas par piedziņu no cietušā un noziedzīgā nodarījuma izdarītāja;
2. *Veikti precizējumi saistībā ar norēķina konta norādīšanu.* Saskaņā ar likuma “Par valsts kompensāciju cietušajiem” 11.panta trešo daļu Juridiskās palīdzības administrācija valsts kompensācijas summu ieskaita valsts kompensācijas pieprasījumā norādītajā bankas kontā. Ja bankas konts nav norādīts, valsts kompensāciju ieskaita pasta norēķinu sistēmas norēķinu kontā. Ja cietušais valsts kompensācijas pieprasījumā nav norādījis bankas kontu, Juridiskās palīdzības administrācijas rīcībā nav informācijas par pasta norēķinu sistēmas norēķinu kontu, kurā ieskaitāma valsts kompensācija, un ņemot vērā to, ka cietušais var ne tikai bankā atvērt norēķinu kontu, līdz ar to normu nepieciešams redakcionāli precizēt, ka Juridiskās palīdzības administrācija valsts kompensācijas summu ieskaita valsts kompensācijas pieprasījumā norādītajā norēķinu kontā.
3. *Precizēts likuma* “Par valsts kompensāciju cietušajiem” *24.pants* - nepieciešams redakcionāli precizēt likuma 24.panta 3.punktu, kas paredz iespējamību uz tiesiskās attiecības pārņemšanu. Norādāms, ka personas pienākums atlīdzināt radīto kaitējumu nav mantojams un mantiniekiem nevar būt pienākums atlīdzināt noziedzīgā nodarījuma rezultātā radīto kaitējumu;
4. *Precizēts termiņš valsts kompensācijas pieprasījuma noformēšanai iesniegšanai citā dalībvalstī.* Saskaņā ar likuma “Par valsts kompensāciju cietušajiem” 18.panta pirmo daļu cietušajam, kurš pastāvīgi dzīvo Latvijā un kuram radies kaitējums citas Eiropas Savienības dalībvalsts teritorijā izdarīta noziedzīga nodarījuma rezultātā, ir tiesības tieši vai ar administrācijas starpniecību iesniegt valsts kompensācijas pieprasījumu attiecīgās Eiropas Savienības dalībvalsts kompetentajai iestādei. Minētā panta otrā daļa noteic, ka valsts kompensācijas pieprasījumu iesniedz valodā, kuru attiecīgā Eiropas Savienības dalībvalsts norādījusi kā sev pieņemamu.

Ņemot vērā, ka ne visās Eiropas Savienības dalībvalstīs dokumentus var iesniegt angļu valodā, nepieciešams veikt grozījumus likumā, precizējot termiņu, kādā Juridiskās palīdzības administrācija noformē valsts kompensācijas pieprasījumu. Daži piemēri, kādās valodās iesniedzama valsts kompensācijas pieprasījuma veidlapa citās dalībvalstīs: Beļģijā – franču vai nīderlandiešu valodā, Bulgārijā – bulgāru valodā, Portugālē – portugāļu valodā, Itālijā – itāļu valodā.1. *Pagarināts atmaksājamās valsts kompensācijas termiņš.* Atbilstoši likuma “Par valsts kompensāciju cietušajiem” 19.panta 5.punktam Juridiskās palīdzības administrācijai, nodrošinot izmaksātās valsts kompensācijas piedziņu, ir tiesības sadalīt atmaksājamo valsts kompensācijas summu daļās. Ja atmaksājamā valsts kompensācijas summa tiek sadalīta daļās, visa summa atmaksājama gada laikā no dienas, kad stājies spēkā administrācijas lēmums par izmaksātās valsts kompensācijas piedziņu. Vairākumā gadījumu cietušajiem izmaksātās valsts kompensācijas piedzen no personām, kuras izcieš brīvības atņemšanas sodu un kurām ir ierobežotas iespējas gūt ienākumus. Ir arī gadījumi, kad viena kriminālprocesa ietvaros par cietušajiem atzītas vairākas personas, līdz ar to cietušajiem izmaksātās valsts kompensācijas summējas un kopējā summa ir pārāk liela, lai to atmaksātu gada laikā.

Vienlaikus līdz ar grozījumiem Civilprocesa likumā, kas stājās spēkā 2014.gada 4.janvāra un noteic pēc ieturējumu izdarīšanas saglabāt parādniekam noteiktu naudas līdzekļu apjomu, t.i., darba samaksu un tai pielīdzinātos maksājumus minimālās mēneša darba algas apmērā, kā arī saglabājot uz katru apgādībā esošo nepilngadīgo bērnu līdzekļus valsts sociālā nodrošinājuma pabalsta apmērā (Civilprocesa likuma 594.panta pirmās daļas 2. un 3.punkts), ir apgrūtināta cietušajiem izmaksātās valsts kompensācijas piedziņa piespiedu kārtā, izmantojot zvērinātu tiesu izpildītāju pakalpojumus. Juridiskās palīdzības administrācijai efektīvāk izdotos atgūt cietušajiem valsts kompensācijās izmaksātos līdzekļus, ja parādniekam dotu iespēju tos atmaksāt labprātīgi, bez papildu izmaksām, kuras ietur zvērināti tiesu izpildītāji. Ņemot vērā minēto, tiek noteikts, ka, ja Juridiskās palīdzības administrācija pieņem lēmumu par atmaksājamās valsts kompensācijas summas sadalīšanu, tad visa summa atmaksājama divu gadu laikā no dienas, kad stājies spēkā administrācijas lēmums par izmaksātās valsts kompensācijas piedziņu.  |
| 3. | Projekta izstrādē iesaistītās institūcijas | Juridiskās palīdzības administrācija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Cietušie - personas, kuras saskaņā ar likuma “Par valsts kompensāciju cietušajiem” nosacījumiem ir tiesīgas saņemt valsts kompensāciju un noziedzīga nodarījuma izdarītāji. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām Projekta tiesiskais regulējums pēc būtības nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2015. gads** | Turpmākie trīs gadi (*euro*) |
| **2016.** | **2017.** | **2018.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 |  0 |  0 |  0 |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  0 |  0 |  0 |  0 |  0 |
| 1.2. valsts speciālais budžets |  0 | 0  |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |
| 2. Budžeta izdevumi: | 0 |  0 |  0 |  0 |  0 |
| 2.1. valsts pamatbudžets | 0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |
| 3. Finansiālā ietekme: |  0 |  0 |  0 |  0 |  0 |
| 3.1. valsts pamatbudžets |  0 |  0 |  0 |  0 |  0 |
| 3.2. speciālais budžets |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  0 |  0 |  0 |  0 |
|  0 |  0 |  0 |  0 |
|  0 |  0 |  0 |  0 |
| 5. Precizēta finansiālā ietekme: | X |  0 |  0 |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Minēto priekšlikumu īstenošana radīs ietekmi uz valsts budžetu, līdz ar to nepieciešams virzīt to kā jauno politikas iniciatīvu 2017.gadā.Pieņemot, ka 2017.gadā minimālās mēneša darba algas apmērs ir 370 euro, nepieciešams papildus finansējums priekšlikumam par izmaksājamās valsts kompensācijas apmēra paaugstināšanu un pārskatīšanu vienlaicīgi ir 518 379 euro. (skatīt tabulu).Paredzot, ka tiesības uz valsts kompensāciju cietušajam ir neatkarīgi no tā, vai noziegums ir veikts ar nodomu (tīši) vai aiz neuzmanības, papildus nepieciešamie valsts budžeta līdzekļi, ja par pamatu ņem minimālās mēneša darba algas apmēru 370 euro ir 69 281 euro (skatīt tabulu). |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informatīvie pasākumi cietušajiem un noziedzīga nodarījuma izdarītājiem par Projektā minēto attiecībā uz valsts kompensācijas apmēra paaugstināšanu, izmaksātās valsts kompensācijas piedziņas no noziedzīga nodarījuma izdarītāja precizēšanu un gadījumu paplašināšana cietušajām personām saņemt valsts kompensāciju neaprobežojoties tikai ar tīšiem noziedzīgiem nodarījumiem, bet ietverot arī noziedzīgos nodarījumus, kas izdarīti aiz neuzmanības pie nosacījuma, ka ir iestājušās attiecīgās sekas.Projekts ir publicēts Tieslietu ministrijas tīmekļa vietnē sadaļā „Sabiedrības līdzdalība”, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par Projektu un dotu iespēju izteikt par to viedokļus, Projekts saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 2016.gada ….janvārī tika ievietots Tieslietu ministrijas tīmekļa vietnē.  |
| 3. | Sabiedrības līdzdalības rezultāti | Pēc Projekta ievietošanas Tieslietu ministrijas tīmekļa vietnē viedokļi par Projektu no sabiedrības pārstāvju puses ir/nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Juridiskās palīdzības administrācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

*Anotācijas IV un V sadaļa – Projekts šīs jomas neskar.*

Iesniedzējs:

tieslietu ministrs Dzintars Rasnačs

30.12.2015. 14:40

3 844

L.Šlisere

67036831; Lelde.Slisere@tm.gov.lv

E.Krjukova

67036835; Eva.Krjukova@tm.gov.lv

1. <http://providus.lv/article/noziedzigos-nodarijumos-cietuso-vajadzibu-nodrosinajums-atbalsts-viktimizacijas-prevencijai-latvija-petijuma-kopsavilkums> [↑](#footnote-ref-1)
2. <http://providus.lv/article/noziedzigos-nodarijumos-cietuso-vajadzibu-nodrosinajums-atbalsts-viktimizacijas-prevencijai-latvija-petijuma-kopsavilkums> [↑](#footnote-ref-2)